Szikora Róbert: “Nem szeretek csalódni”
Vajon hogyan viszonyul a fenyegetésekhez a 2014-es X-Faktor mentora? Mikor érzi magát biztonságban a színpadon? És mi jelenti számára a rettegés fokát? 10 szó – 10 válasz, ezúttal Szikora Róberttel.
1. Önkritika

Fontos, de nem vagyok túl erős benne. Ha tükröt tartunk önmagunk elé, néha kínos látványt mutathat. Az önkritika és a lelkiismeret édestestvérek.

2. Szafari

Az R-GO dalok gyakori helyszíne. A fantáziámban sokszor voltam ott, de élőben nem vagyok rá kíváncsi. (Ha ez vadászattal párosul, azt végképp ki nem állhatom.)

3. Kereszt

Az üdvösségünk helye és záloga. A kivégzőeszköz, ahol Jézus életét adta értünk. A keresztben látható meg Isten igazi ereje. Csak tekints a keresztre, és megláthatod, mennyire szeret Isten téged.

4. Dobfelszerelés

A családunk állandó elszegényedésének a tárgya volt 1967-től 1982-ig. A színpadon csak a dobfelszerelés mögött érzem biztonságban magamat.

5. Fenyegetés

Nem hiszem, hogy gyáva ember vagyok, a fenyegetéseken csak nevetni tudok, de sajnos egyben agresszívvá is tesz. “Ha Isten velem, ki ellenem?”

6. Gyermekkor

Még ma is ezt élem, hogy a gyermekkor egy csodás birodalom. Rákospalota, kis ház, kis kert, rácsodálkozás a világra, de azért jó, hogy túl vagyok rajta.

7. Csalódás

Nem szeretek csalódni. Azt sem szeretem, ha bennem csalódnak. Igazán csak emberben tud csalódni az ember, abban, akiben hisz, és akit igazán szeret.

8. Álnév

Bob Lankey volt az álnevem a 80-as években itthon és külföldön, ma is használok ilyet, de ezt nem fedem fel 🙂

9. X-Faktor

Komolyan veszem, fontos az életemben. Szeretek mentorkodni, szeretek ültetni, de a növekedést mindig Isten adja.

10. Főpróba

A rettegés napja, a rettegés foka. Azt tartom helyesnek, ha minden próbát főpróbának tekintünk, és e szerint dolgozunk.
interjú Szikora Robi Szikora Róbert R-Go 10 szó - 10 válasz